21.7.2023
EL
Επίσημη Εφημερίδα της Ευρωπαϊκής Ένωσης
L 184/77
ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2023/1521 ΤΗΣ ΕΠΙΤΡΟΠΗΣ της 19ης Ιουλίου 2023 για τη θέσπιση ειδικών μέτρων ελέγχου νόσων για περιορισμένη χρονική περίοδο όσον αφορά τη λοίμωξη από τον ιό της οζώδους δερματίτιδας σε ορισμένα κράτη μέλη [κοινοποιηθείσα υπό τον αριθμό C(2023) 4811] (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 71 παράγραφος 3 στοιχείο α), Εκτιμώντας τα ακόλουθα: (1)
Η λοίμωξη από τον ιό της οζώδους δερματίτιδας (LSD), η οποία προκαλείται από τον ιό της οζώδους δερματίτιδας (LSDV), είναι μια νόσος των βοοειδών που μεταδίδεται με διαβιβαστές και μπορεί να προκαλέσει σημαντικές οικονομικές απώλειες, μείωση της γαλακτοπαραγωγής, σοβαρή απίσχνανση, μόνιμη βλάβη στις δορές, διάφορες δευτεροπαθείς επιπλοκές, όπως και αδυναμία που μπορεί να διαρκέσει μήνες και να επιφέρει την επιβολή απαγορεύσεων στις εμπορικές συναλλαγές.
Η νόσος είναι ενδημική στην Αφρική και περιλαμβάνεται στον κατάλογο του Παγκόσμιου Οργανισμού για την Υγεία των Ζώων με τις νόσους που πρέπει να δηλώνονται υποχρεωτικά.
(2)
Η οζώδης δερματίτιδα εκδηλώθηκε στην Ένωση για πρώτη φορά το 2015 στην Ελλάδα.
Το 2016 η νόσος εξαπλώθηκε γρήγορα σε πολλές χώρες της Νοτιοανατολικής Ευρώπης και, μεταξύ άλλων, στην Αλβανία, τη Βουλγαρία, την Ελλάδα, το Κόσοβο *, τη Βόρεια Μακεδονία, το Μαυροβούνιο και τη Σερβία.
Σε όλες τις πληγείσες χώρες η νόσος τέθηκε αποτελεσματικά υπό έλεγχο μέσω μαζικού εμβολιασμού των βοοειδών, με ζώντα ομόλογα εμβόλια, τα οποία επαναλαμβάνονται σε ετήσια βάση, σύμφωνα με τις προδιαγραφές των εμβολίων.
Επιπλέον, η Κροατία και η ΒοσνίαΕρζεγοβίνη, που δεν επλήγησαν από την οζώδη δερματίτιδα, εφάρμοσαν τον εμβολιασμό ως προληπτικό μέτρο, λόγω της εμφάνισης της νόσου σε γειτονικές χώρες.
(3)
Ο εκτελεστικός κανονισμός (ΕΕ) 2021/1070 της Επιτροπής (2) εκδόθηκε στο πλαίσιο του κανονισμού (ΕΕ) 2016/429 και θεσπίζει ειδικά μέτρα ελέγχου κατά της οζώδους δερματίτιδας για περιορισμένο χρονικό διάστημα.
Ο εν λόγω εκτελεστικός κανονισμός ίσχυε έως τις 21 Απριλίου 2023.
(4)
Ειδικότερα, ο εκτελεστικός κανονισμός (ΕΕ) 2021/1070 καθορίζει τις ζώνες ενός κράτους μέλους στις οποίες πραγματοποιείται εμβολιασμός κατά της οζώδους δερματίτιδας, καθώς και τους ειδικούς κανόνες ελέγχου νόσων εντός κάθε ζώνης.
Οι ζώνες αυτές ταξινομούνται ως απαγορευμένη ζώνη Ι, η οποία βρίσκεται εκτός περιοχής στην οποία έχει επιβεβαιωθεί εστία λοίμωξης από τον LSDV, και ως απαγορευμένη ζώνη II, η οποία περιλαμβάνει περιοχή στην οποία έχει επιβεβαιωθεί εστία λοίμωξης από τον LSDV.
(5)
Επιπλέον, ο εκτελεστικός κανονισμός (ΕΕ) 2021/1070 προέβλεπε περιορισμούς όσον αφορά τις μετακινήσεις βοοειδών και προϊόντων τους, ζωικού αναπαραγωγικού υλικού και ζωικών υποπροϊόντων από τις απαγορευμένες ζώνες I και II, καθώς και παρεκκλίσεις σε σχέση με τους εν λόγω περιορισμούς.
Επιπλέον, θέσπισε κανόνες για τις υποχρεώσεις των υπευθύνων επιχειρήσεων όσον αφορά τα πιστοποιητικά υγείας των ζώων για τις μετακινήσεις βοοειδών, ζωικού αναπαραγωγικού υλικού και μη μεταποιημένων ζωικών υποπροϊόντων τους, από τις απαγορευμένες ζώνες I και II, εκτός των εν λόγω ζωνών.
(1) ΕΕ L 84 της 31.3.2016, σ.
1. * Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.
(2) Εκτελεστικός κανονισμός (ΕΕ) 2021/1070 της Επιτροπής, της 28ης Ιουνίου 2021, για τη θέσπιση ειδικών μέτρων ελέγχου για περιορισμένη χρονική περίοδο όσον αφορά τη λοίμωξη από τον ιό της οζώδους δερματίτιδας (ΕΕ L 230 της 30.6.2021, σ.
10).